RESOLUCIÓN do 15 de outubro de 2008, do tribunal designado para cualificar as probas de constatación da capacitación para o exercicio das actividades de transporte interior e internacional de mercadorías e de transporte interior e internacional de viaxeiros, pola que se anuncia a exposición das listas definitivas de admitidos e excluídos e se fai pública a data, a hora e o lugar de realización dos exercicios.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/10/2008

Por Resolución do 31 de xaneiro de 2008, da Dirección Xeral de Transportes, convocáronse as probas para a constatación da capacitación profesional para o exercicio da actividade de transporte interior e internacional de mercadorías e transporte interior e internacional de viaxeiros.
Con data do 22 de abril de 2008 expuxéronse as relacións provisionais de aspirantes admitidos e excluídos para realizar as probas correspondentes á segunda convocatoria. Unha vez transcorrido o prazo de dez días hábiles establecido para facer alegacións a esas listas e emendar, se é o caso, as deficiencias detectadas, o tribunal, en sesión celebrada o 16 de outubro de 2008,
ACORDOU:
Primeiro.-Aprobar as listas definitivas de admitidos e excluídos para a segunda convocatoria das probas de constatación da capacitación profesional para o exercicio das actividades de transporte, tanto na modalidade de viaxeiros como na de mercadorías.
Estas listas exporanse nos mesmos lugares e polos mesmos medios en que se expuxeron as listas provisionais, isto é, nos taboleiros de anuncios da Dirección Xeral de Transportes e dos servizos provincias de Transportes, e na páxina web da Consellería de Política Territorial, Obras Públicas e Transportes (
http://www.cptopt.xunta.es/portal/cidadan/lang/gl/pid/109
).
De acordo coa base quinta, número 4, da resolución de convocatoria, os solicitantes excluídos poderán solicitar a devolución dos dereitos de exame presentando o anexo II da devandita resolución no prazo dun mes desde a publicación desta resolución no Diario Oficial de Galicia.
Segundo.-Anunciar que os exercicios da segunda convocatoria do ano 2008 das probas de constatación da capacitación profesional para o exercicio de actividades de transporte terán lugar o 22 de novembro de 2008 no Palacio de Congresos e Exposicións de Galicia, en Santiago de Compostela.
Para estes efectos, os/as aspirantes que fosen admitidos/as para a realización das probas serán citados/as en chamamento único segundo a seguinte distribución:
a) Transporte interior e internacional de viaxeiros: todos eles/as ás 9.00 horas.
b) Transporte interior e internacional de mercadorías:
-Aqueles/as aspirantes cuxa primeira letra do seu primeiro apelido estea comprendida entre as letras A-L (ambas as dúas inclusive): 9.00 horas. Non obstante, todos/as aqueles/as aspirantes incluídos/as nesta relación que estean admitidos/as tamén para as probas de viaxeiros quedan convocados/as para as 16.00 horas.
-Aqueles/as aspirantes cuxa primeira letra do seu primeiro apelido estea comprendida entre as letras M-Z (ambas as dúas inclusive): 16.00 horas.
Os/as aspirantes deberán presentarse provistos/as de DNI en vigor ou doutro documento fidedigno acreditativo da súa identidade, a xuízo do tribunal, tamén en vigor; a súa falta dará lugar á inadmisión do/a aspirante para realizar as probas. Recoméndase igualmente aos/ás aspirantes que concorran provistos/as da copia da solicitude de admisión e da folla xustificativa do pagamento das taxas de exame.
Así mesmo, deberán dispor dun lapis do número 2 e goma de borrar para realizar o exame, de xeito que se poida efectuar a súa corrección mediante mecanismos automatizados. Poderán tamén levar máquinas calculadoras sen memoria RAM para realizar as operacións matemáticas que resulten necesarias.
Non se permitirá o acceso e tenza no recinto onde se realizarán os exercicios de teléfonos móbiles, axendas ou demais dispositivos de carácter electrónico, agás o indicado no punto anterior respecto das máquinas calculadoras. Do mesmo xeito, queda prohibido o acceso con calquera outro material ou instrumento do que se poida valer o/a aspirante para auxiliarse na realización das probas.
Advírtese que non haberá servizo de recollida de teléfonos móbiles.
Santiago de Compostela, 15 de outubro de 2008.
Antón García Río
Presidente do tribunal